ΓΡΑΠΤΗ ΕΡΩΤΗΣΗ E-3323/97 υποβολή: Cristiana Muscardini (NI) προς την Επιτροπή (20 Οκτωβρίου 1997)

Θέμα: Αντικατάσταση σωλήνων στα δίκτυα ύδρευσης

Ο ιταλικό τύπος έδωσε μαγάλη έμφαση, τελευταία, σε μία είδηση προερχόμενη από τις Βρυξέλλες, σύμφωνα με την οποία η Ευρωπαϊκή Ένωση σχεδιάζει να αντικαταστήσει στα δίκτυα ύδρευσης τους σωλήνες που η εγκατάστασή τους πραγματοποιήθηκε μετά από μιά συγκεκριμένη ημερομηνία, επειδή θεωρούνται επικίνδυνοι λόγω του ότι ο μόλυβδος που περιέχουν υπερβαίνει τα ανώτατα αποδεκτά όρια. Είναι σε θέση η Επιτροπή:

1. Να επιβεβαιώσει εάν αληθεύει η ανωτέρω είδηση;

2. Σε περίπτωση που η είδηση αυτή αληθεύει, μπορεί να διευκρινίσει με περισσότερες λεπτομέρειες το περιεχόμενο των προτάσεών της;

3. Εντός ποιάς ημερομηνίας το έργο αυτό θα έχει ολοκληρωθεί;

4. Να πει, εάν έχει υπολογίσει το πιθανό κόστος του έργου αυτού;

5. Να πει εάν έχει αποτιμήσει τις, απέναντι στην Ένωση, αντιδράσεις, συμπεριλαμβανομένων και των ψυχολογικών, των πολιτών εκείνων που είναι ιδιοκτήτες και που, τα τελευταία χρόνια, υποχρεώθηκαν να αντιμετωπίσουν αυξημένες δαπάνες λόγω των περιοριστικών φορολογικών και δημοσιονομικών πολιτικών που επέβαλαν οι κυβερνήσεις προκειμένου να επιτευχθεί ο στόχος του ενιαίου νομίσματος;

Απάντηση της κας Bjerregaard εξ ονόματος της Επιτροπής (26 Νοεμβρίου 1997)

Ο μόλυβδος είναι γενική τοξική ουσία η οποία συσσωρεύεται στο σκελετό. Ο κίνδυνος για αρνητικές επιπτώσεις στην υγεία είναι αυξημένος για τα βρέφη, τα νήπια έως έξη ετών και τις εγκύους γυναίκες. Ο μόλυβδος είναι τοξικός τόσο για το κεντρικό όσο και για το περιφερειακό νευρικό σύστημα, προκαλώντας υποεγκεφαλοπάθειες με νευρολογικές επιπτώσεις και επιπτώσεις στη συμπεριφορά. Η Παγκόσμια Οργάνωση Υγείας πρότεινε, βάσει των επιπτώσεων στην υγεία, μια κατευθυντήρια τιμή 10 μικρογραμμαρίων ανά λίτρο, η οποία υποστηρίζεται γενικώς από τους εμπειρογνώμονες παγκοσμίως. Η Επιτροπή έχει αποφασίσει να προτείνει το εν λόγω πρότυπο στην πρότασή της για αναθεώρηση της οδηγίας για το πόσιμο ύδωρ ((ΕΕ C 131 της 30.5.1995. )). Όλα τα κράτη μέλη έχουν αποδεχτεί την τιμή των 10 μικρογραμμαρίων ανά λίτρο ως ενδεδειγμένη. Το υφιστάμενο πρότυπο που αφορά τον μόλυβδο είναι 50 μικρογραμμάρια ανά λίτρο. Στην πράξη, το προτεινόμενο πρότυπο θα επιτευχθεί με αντικατάσταση των μολύβδινων συστημάτων σωληνώσεων και υδραυλικών εγκαταστάσεων.

Η Επιτροπή έχει υπόψη τις πρακτικές και οικονομικές επιπτώσεις του προτεινόμενου προτύπου. Για το λόγο αυτό πρότεινε δεκαπενταετή περίοδο συμμόρφωσης για την παράμετρο που αφορά το μόλυβδο. Πρόκειται για εξαίρεση από τη γενική πενταετή περίοδο συμμόρφωσης που εφαρμόζεται στις διατάξεις της προτεινόμενης οδηγίας. Κατά τη χρονική περίοδο μεταξύ των πέντε και των δεκαπέντε ετών το ενδιάμεσο πρότυπο θα είναι 25 μικρογραμμάρια ανά λίτρο. Το Κοινοβούλιο, κατά την πρώτη ανάγνωση της πρότασης, ζήτησε δεκαετή αντί για δεκαπενταετή περίοδο. Ορισμένα κράτη μέλη θα προτιμούσαν είκοσι ή περισσότερα έτη. Η Επιτροπή πιστεύει ότι μια περίοδος συμμόρφωσης δεκαπέντε ετών για τον μόλυβδο αποτελεί λογικό συμβιβασμό, έχοντας υπόψη τα στοιχεία που αναφέρθηκαν ανωτέρω.

Στο Συμβούλιο Περιβάλλοντος του Οκτωβρίου 1997 επιτεύχθηκε πολιτική συμφωνία για κοινή θέση επί της προτεινόμενης οδηγίας για το πόσιμο ύδωρ ((Εε C 213 της 15.7.1997. )), στην οποία περιλαμβάνεται η τιμή των 10 μικρογραμμαρίων ανά λίτρο για τον μόλυβδο και χρονική περίοδος δεκαπέντε ετών για τη συμμόρφωση με το εν λόγω πρότυπο.

Το κόστος της συμμόρφωσης με την τιμή της παραμέτρου που αφορά τον μόλυβδο εκτιμάται ότι κυμαίνεται από 27.000 σε 37.000 εκατομ. Ecu (το ποσό αυτό αφορά 12 κράτη μέλη, δεδομένου ότι η μελέτη εκτελέστηκε το 1994). Οι ιδιοκτήτες ιδιωτικών σπιτιών θα ενημερωθούν σχετικά με τα οφέλη από την αντικατάσταση των μολυβδοσωλήνων. Δεν θα υποχρεωθούν ωστόσο, από την κοινοτική νομοθεσία, να αντικαταστήσουν τις μολύβδινες υδραυλικές εγκαταστάσεις τους.